## El Consell Escolar de la Comunitat Valenciana treballa per una educació més participativa, equitativa i de qualitat

*** A través de la campanya ‘La teua veu importa’ es tracten temes com la convivència, la inclusió o la coeducació
* El president del CECV ha visitat dos centres a la Vila Joiosa per a donar difusió a esta iniciativa**

El Consell Escolar de la Comunitat Valenciana (CECV) està realitzant una campanya de difusió en els centres educatius amb el lema ‘La teua veu importa’. Amb estes accions, el CECV reafirma el seu compromís amb l’escolta activa i la implicació de tots els sectors de la comunitat educativa en la construcció d’una educació més participativa, equitativa i de qualitat.

El president del Consell Escolar de la Comunitat Valenciana, Salvador Oliver, ha assistit al CEIP Gasparot i a l’IES La Malladeta, els dos centres de la Vila Joiosa, a on s’ha reunit amb els equips directius, els consells escolars dels centres i la presidència del Consell Escolar Municipal.

L’objectiu principal d’estes trobades és donar a conéixer el CECV com a màxim òrgan consultiu i de participació del Sistema Educatiu valencià. A més, es treballen temes clau com la convivència i la inclusió, la coeducació i la innovació educativa, i es valora el treball desenrotllat pels centres mitjançant els seus projectes educatius.

Esta iniciativa s’està desplegant durant el curs 2024-2025 en diversos centres de la Comunitat Valenciana per a fomentar la participació de tota la comunitat educativa amb el lema ‘La teua veu importa. Participa, implica’t i transforma l’educació’.

Fecha: 11/04/2025